שרת הפנים אמרה בכנס דימונה כי לדעתה כריית הפוספטים על ידי כיל בשדה בריר היא דבר "נכון לתעסוקה בנגב" • בכך התעלמה שקד מההשלכות הבריאותיות של כריית פוספטים ליד אזורים מיושבים • ראש עיריית ערד, שנלחם באופן עקבי בכרייה בשדה בריר: הקריאה לקדם תעסוקה על חשבון בריאות תושבי האזור - לא מתקבלת על הדעת
שרת הפנים איילת שקד (ימינה) הצהירה כי בכוונתה לקדם כריית פוספטים בשדה בריר ליד ערד. את הדברים אמרה בכנס דימונה לנדל"ן שהתקיים השבוע, בהשתתפות ראש עיריית דימונה בני ביטון, שרים וחברי כנסת. בעקבות הצהרותיה, תקף ראש עיריית ערד ניסן בן חמו: "תעמולת בחירות על חשבון בריאותם של תושבי האזור". "פגשתי בחוץ את עובדי תעשיית הפוספטים", אמרה שקד בכנס כשהחלה לדבר על הנושא. "אני דוחפת את אישור הכרייה בשדה בריר ואני חושבת שזה נכון לתעסוקה בנגב". לדבריה, בכוונתה לייצר לובי לנושא ולפעול לאשר את המהלך לקראת ישיבת ממשלה שתעסוק בנושא. "אני קוראת מכאן לראש הממשלה יאיר לפיד לאשר להעביר את הנושא לדיון בממשלה", אמרה עוד. "כך נציל עובדים רבים בנגב ותעשייה שלמה. מקווה שהוא יענה לקריאה שלי. הרבה משפחות מחכות לכך". אלא שבדבריה שקד לא סיפרה כי באזור מתגוררים כ-14 אלף תושבים בדואים שכבר קיבלו סמל יישוב. כדי להכשיר את הקרקע לכרייה יהיה צורך לפנות אותם. עוד השמיטה שקד בדבריה את ההשלכות הבריאותיות של כריית פוספטים בסמוך לאזורים מיושבים. במשך עשור משרד הבריאות הוציא חוות דעת שמתנגדות למהלך. "ישנו סיכון גבוה לתמותה כתוצאה מחשיפה לפוספטים", השיבו בעבר לפניית "שקוף" בנושא. "על סמך כלל הנתונים והמידע שהתקבל, גיבש משרד הבריאות את המלצותיו להתנגד לקידום הפרויקט". בן חמו, מתנגד בולט למהלך הרחבת כריית הפוספטים לשדה בריר, מיהר למתוח ביקורת נוקבת על דברי שקד. "צר לי שהשרה עוסקת בתעמולת בחירות ובוחרת להתעלם מהחלטות בית המשפט לקיים תסקיר בריאותי מקיף על השפעות הכרייה", טען. "הקריאה לקדם תעסוקה לכאורה על חשבון בריאותם של 60 אלף תושבי האזור אינה מתקבלת על הדעת, במיוחד כשמדובר בממשלת מעבר וכל מדיניות הפוספט של מדינת ישראל נדרשת לעבור בחינה מחדש". דבריה של שקד אינם מתקיימים בחלל ריק. קבוצת המפעלים המזהמים כיל שבבעלות הטייקון עידן עופר מבקשת להקים את מכרה הפוספטים בשטח המכונה שדה בריר. בשבועות הקרובים הממשלה צפויה להכריע האם לאשר את פרויקט הענק שכיל רוצה לקדם בנגב. רק לאחרונה חשפנו ב"שקוף" מצגת פנימית של משרד הכלכלה שתומכת באותן עמדות בדיוק. במרכז הדברים שהוצגו במסמך הפנימי, כתבו במשרד הכלכלה מסר מאיים המודגש בקווי מסגרת אדומים: "ללא מקורות נוספים לכריית פוספטים החברה תאלץ לסגור את המפעלים ולפטר את כל העובדים". עמדה זו מתיישבת עם ההפגנות האחרונות למען הקמת המכרה, בהן נעשה ניסיון לקשור בין הקמת המכרה לעתידם של העובדים במפעלים הקיימים. מלשכת שקד נמסר בתגובה: "דבריה של שרת הפנים נאמרו ביחס להחלטת הממשלה שהתקבלה ב-14.01.2022 בוועדת השרים לענייני פנים, שירותים ושלטון מקומי, בה אושר שינוי לתמ"א 14ב. במסגרת התיקון נקבע כי בעת הגשת תוכניות בתמ"א זו תתווסף גם בחינה של היבטים בריאותיים בתוכניות מפורטות לכרייה וחציבה.  "עוד נקבע כי בטרם קידום התמ"א המפורטת למתחם שדה בריר תקיים הממשלה דיון, על בסיס בחינה של משרדי הממשלה הרלוונטיים שיביאו לפניה נתונים מעודכנים בנושא מדיניות כריית הפוספטים בישראל, בהתייחס בין היתר להיבטים כלכליים, סביבתיים ובריאותיים של כריית פוספטים.  "לצורך קבלת החלטה עקרונית בנושא שתשפיע על קידום התוכנית המפורטת, ובהתאם להחלטת הממשלה, יש לקיים דיון חשוב זה, אותו השרה מקדמת". 